Document ID: 32010D0170

32010D0170
L 075/27
SLUŽBENI LIST EUROPSKE UNIJE
ODLUKA KOMISIJE
od 19. ožujka 2010.
o povlačenju upućivanja na normu EN 353-1:2002 „Osobna zaštitna oprema protiv pada s visine - 1. dio: naprave za zaustavljanje pada s vodilicom uključujući čvrstu sidrenu liniju” sukladno Direktivi Vijeća 89/686/EEZ
(priopćena pod brojem dokumenta C(2010) 1619)
(Tekst značajan za EGP)
(2010/170/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 89/686/EEZ od 21. prosinca 1989. o usklađivanju zakonodavstva država članica koje u odnosu na osobnu zaštitnu opremu (1), a posebno njezin članak 6. stavak 1.,
uzimajući u obzir mišljenje Stalnog odbora uspostavljenog na temelju članka 5. Direktive 98/34/EZ Europskog parlamenta i Vijeća od 22. lipnja 1998. o utvrđivanju postupka pružanja informacija u području tehničkih normi i propisa i pravila o uslugama informacijskog društva (2),
budući da:
(1)
Europski odbor za normizaciju (CEN) usvojio je 12. ožujka 2002. europsku normu EN 353-1:2002 „Osobna zaštitna oprema protiv pada s visine - 1. dio: naprave za zaustavljanje pada s vodilicom uključujući čvrstu sidrenu liniju”. Upućivanje na normu prvi put je objavljeno u Službenom listu Europske unije28. kolovoza 2003. (3).
(2)
Ujedinjena Kraljevina podnijela je formalni prigovor u pogledu norme EN 353-1:2002.
(3)
Vezano uz klauzulu 4.7. norme EN 353-1:2002, Ujedinjena Kraljevina smatra da specifikacije vezane uz upute za uporabu ne udovoljavaju zahtjevima navedenima u odjeljku 1.4. (a) i (b) Priloga II. Direktivi.
(4)
Vezano uz klauzulu 5. norme EN 353-1:2002, Ujedinjena Kraljevina smatra da se propisanom metodom ispitivanja ne provodi ispitivanje za opravdano predvidive uvjete pada, kao što su „pad unatrag” ili „pad u stranu”, što dovodi do značajnog rizika da bi naprava mogla zatajiti. Slijedom toga, Ujedinjena Kraljevina smatra da norma ne udovoljava zahtjevima navedenima u odjeljcima 1.1.1. i 3.1.2.2. Priloga II. Direktivi.
(5)
Proučivši normu EN 353-1:2002, Komisija je utvrdila da norma ne zadovoljava u potpunosti osnovne zdravstvene i sigurnosne zahtjeve navedene u odjeljcima 1.1.1., 1.4. i 3.1.2.2. Priloga II. Direktivi 89/686/EEZ.
(6)
Stoga je potrebno povući upućivanje na normu EN 353-1:2002 s popisa usklađenih normi u Službenom listu Europske unije, zbog čega sukladnost s odgovarajućim nacionalnim normama koje prenose usklađenu normu EN 353-1:2002 više ne podrazumijeva pretpostavku sukladnosti osnovnim zahtjevima Direktive 89/686/EEZ,
DONIJELA JE OVU ODLUKU:
Članak 1.
Upućivanje na normu EN 353-1:2002 „Osobna zaštitna oprema protiv pada s visine - 1. dio: naprave za zaustavljanje pada s vodilicom uključujući čvrstu sidrenu liniju” povlači se s popisa usklađenih normi objavljenoga u Službenom listu Europske unije.
Članak 2.
Ova je Odluka upućena državama članicama.
Sastavljeno u Bruxellesu 19. ožujka 2010.

Labels: 7
9